ས་ཚད། །ཕབ་པ་མེད་པར་ཀུན་ཕེབས་པའོ། །ནམ་མཁའ་རྡོ་རྗེའི་ཚད་མ་ཡིན། །བྱེ་བྲག་གཏན་ཚིགས་གཞུང་གསུམ་པོ། །འགྲོ་འདུལ་ཐབས་ཀྱི་ཚད་མ་ཡིན། །མུན་པའི་ཤེས་པ་གཞུང་གཉིས་པོ། །བྱིས་པ་པ་ཡང་གཉིས་སུ་འདོད། །ཕྱོགས་རིས་བྱེད་པའང་གཉིས་མིན་སྟེ། །མཐའ་དབུས་མེད་པ་གསུམ་དུ་འདོད། །སྤངས་ལེན་ཅན་དང་གཉིས་སུ་སྟེ། །རྣལ་འབྱོར་བདེ་བ་ལྔར་སྣང་སྟེ། །སྐྱེ་མེད་རྣལ་འབྱོར་གསུམ་དུ་ལྟ། །ཤིན་ཏུ་རྣལ་འབྱོར་གཅིག་མཐའ་ཡས། །དེ་ཡང་བསྡུ་ན་འདོད་པ་གཉིས། །བཀའ་ཡི་ཐ་རམ་དམ་པོ་དེ། །ཀུན་འཆར་ཀུན་གྱི་མཐར་ཡི་གནས། །ལྔ་བཞི་ལྡེ་མིག་ཐབས་ཀྱིས་དབྱེ། །ཐུགས་ཀྱི་སྒོ་ལྕགས་དམ་པོ་འགྲོལ། །ཐུགས་ཀྱི་སྒོ་ལྕགས་དམ་པོ་ལས། །ལུས་ཀྱི་བཅའ་གཞིའི་ལེའུ་དང་པོའོ། །མུན་པ་ཅན་དང་ལོག་སྲེག་ཅན། །མུན་པའི་འདོད་པ་གཉིས་ཡིན་ཏེ། །ཕྱལ་བ་དང་ནི་རྒྱང་འཕེན་ནོ། །ཕྱལ་བ་ལ་ས་གཉིས་ཡིན་ཏེ། །དམངས་རིགས་དང་ནི་རིགས་མ་ངེས། །དམངས་རིགས་སྒྲུབ་བྱེད་རིགས་པ་ནི། །བསྟན་བཅོས་བློ་ལ་མི་སྣང་བར། །རང་འཐད་འདོད་པ་ཚད་མར་བྱེད། །རང་བཞིན་ལོག་པ་ཞེས་སུ་བསྟན། །མ་ངེས་པ་ལ་གཉིས་ཡོད་དེ། །གང་ལ་གྲོངས་པར་འཇུག་པ་དང་། །བདག་འཛིན་རྫས་སུ་འདོད་པའོ། །བདག་འཛིན་པ་ཡི་རིགས་པ་ནི། །རྒྱུ་རྐྱེན་ལས་ལས་མ་གྲུབ་པར། །དངོས་པའི་ཆོས་རྣམས་ཐམས་ཅད་ལ། །བྱེད་པ་པོ་ཡིས་བྱ་བར་འདོད། །རྒྱང་འཕེན་འདོད་པ་འདིར་བསྟན་པ། །རིགས་ཆད་པ་དང་འདུ་ཤེས་ཅན། །རིགས་ཆད་སྒྲུབ་པའི་རིགས་པ་ནི། དགེ་སྡིག་ལས་ཀྱིས་ཆོས་རྣམས་ལ། །རྒྱུ་དང་འབྲས་བུ་མ་ངེས་ཏེ། །མེ་ཤི་ཤིང་ཟད་ལྟ་བུར་འདོད། །འདུ་ཤེས་ཅན་ལ་གསུམ་ཡོད་དེ། །སྤྱོད་ཡུལ་ཚད་མར་བྱས་ནས་ནི། །ལོངས་སྤྱོད་ཡང་དག་འཛིན་པའོ། །དེ་ནི་གཡེང་བའི་འདུ་ཤེས་ཅན། །ཕྱི་པར་ལོངས་སྤྱོད་འབྱུང་བར་འདོད། །གསང་ཚིག་རྟེན་ཅིར་ལྷ་ལ་མཆོད། །བགེགས་ལ་ཡང་དག་ཚད་མར་བྱེད། །དེ་ནི་སར་བའི་འདུ་ཤེས་ཅན། །ལྷ་མཆོད་དངོས་གྲུབ་འབྱུང་བར་འདོད། །ཕྱི་ཡིས་བསྟན་ཅིང་ཡང་དག་འཛིན། །དམིག་གནོན་ལ་སོགས་ཚད་མར་འཛིན། །དེ་ནི་མོས་པའི་འདུ་ཤེས་ཅན། །གང་རི་ལྷ་རུ་བྱེད་པ་ཡིན། །ལོག་སྲེད་ཅན་ལ་གཉིས་ཡོད་དེ། །མུ་དྲུག་པ་དང་མུ་སྟེགས་པའོ། །མུ་དྲུག་པ་ལ་རིགས་བཞི་སྟེ། །ཕྲ་མིན་སྤྱད་པ་འདོད་པ་ནི། །ལུས་དང་སེམས་ལ་ངེས་མེད་པར། །ཕྱིན་ཅི་ལོག་པ་འཇོལ་ཉོག་སྤྱོད། །ཡང་དག་དོན་དང་མི་ལྡན་པར། །ལྡན་པར་ཚུལ་འཆོས་བྱེད་པ་ནི། །ཕྲ་མེན་སྤྱོད་པའི་ཚད་མའོ། །ལུང་གི་ཕྱོགས་ཙམ་བསྟན་པ་ནི། །བཀའ་ཡི་དོན་དང་མི་ལྡན་པར། །མི་རྟག་ཆོས་ལ་ཡིད་ཆེས་ནས། །འདོད་པའི་དད་པ་ཡོད་པ་ནི། །ལུང་ཙམ་བརྟེན་པའི་ཚད་མ་ཡིན། །ལོག་ཆོས་འཆམ་བའི་འདོད་པ་ནི། །ལས་ལ་དགེ་སྡིག་མེད་ཟེར་ཅིང་། །ཚེ་ལ་སྔ་ཕྱི་མེད་པར་འདོད། །སྐྱེས་ལ་མ་འགགས་ཚད་མར་བྱེད། །རྟགས་ཙམ་འཛིན་པའི་འདོད་པ་ནི། །དགེ་སློང་ཆ་བྱད་ངེས་བཟུང་ནས། །ཡང་དག་སྡོམ་ལ་མི་གནས་པར། །སྤྱོད་པ་བཏུལ་ཞུགས་བཀའ་ཐུབ་མེད། །སྤྱོད་པ་འཁྲུལ་པའི་ཚད་མ་ཡིན། །མུ་སྟེགས་པ་ལ་བཞིར་འདོད་དེ། །ཕྱི་རོལ་པ་དང་ཡང་དག་པར། །གསང་སྔགས་པ་དང་གསང་ཆེན་པའོ། །ཕྱིར་རོལ་པ་ལ་འདི་ལྟ་སྟེ། །དགོས་པ་མེད་པ་འཆལ་བར་འདོད། །རང་སྣང་ཕྱོགས་ཅིག་འདོད་པ་ནི། རང་ལ་ཐེག་པའི་གཞུང་མེད་པར། །ང་ཡིན་གཞན་གྱི་མིན་ཞེས་བརྗོད། །མུན་འཁྲུལ་ཚད་མར་བྱེད་པ་ཡིན། །ཡང་དག་འདོད་པ་འདི་ལྟ་སྟེ། །ཕྲ་ཞིང་ཟབ་པ་ཡིན་ཟེར་ཞིང་། །དངོས་པོ་ཕྲ་རབ་མ་རྟོགས་པར། །ཡིད་དཔྱད་ཙམ་དུ་ཕྲ་ཟབ་འདོད། །འཐབ་པ་སེར་སྐྱའི་འདོད་པ་ཡིན། །གསང་སྔགས་པ་སི་འདོད་པ་ལ། །རིགས་བྱེད་པ་ལས་འཕྲུལ་པ་ནི། །རིག་པ་ལྷ་དང་མི་ལྡན་པར། །དངོས་ཀུན་ལྷ་རུ་འདོད་པ་དེ། །ཡུལ་ལས་འཁྲུལ་བའི་ཚད་མ་ཡིན། །རིག་སྦྱོར་པ་ལས་འཁྲུལ་པ་ནི། །ལྟ་སྤྱོད་ཟུང་དུ་མི་ལྡན་པར། །ལྟ་སྤྱོད་གོང་འོག་འཛིན་པ་དེ། །འཛིན་པ་འཁྲུལ་བའི་ཚད་མ་ཡིན། །རིགས་སྦྱོར་པ་ལས་འཁྲུལ་པ་ནི། །རྒྱལ་བའི་རིགས་དང་མི་ལྡན་པར། །དུག་ལྔ་ཚིག་གིས་སྤང་བྱེད་ཅིང་། །ཡེ་ཤེས་ལྔ་རུ་སྒྲུབ་བྱེད་པ། །ཏིང་འཛིན་འཁྲུལ་པའི་ཚད་མ་ཡིན། །གསང་ཆེན་པ་ཡི་འདོད་པ་ལ། །བརྟུལ་ཞུགས་ཆེར་སྤྱོད་པ་དག་ནི། །ཐབས་དང་ཤེས་རབ་མི་ལྡན་པར། །འཁྲིགས་པ་རང་དགར་སྤྱོད་བྱེད་པ། །ཐིག་ལེའི་རྫས་ལ་མྱོས་བྱེད་ཅིང་། །སྤྲོད་པ་འཁྲུལ་བའི་ཚད་མ་ཡིན། །རྒྱལ་ཕོག་པ་ནི་འདི་ལྟ་སྟེ། །དབྱིངས་དང་ཡེ་ཤེས་དོན་མེད་པར། །གཉིས་མེད་སྲས་སུ་འདོད་པ་དེ། །ལྟ་བ་འཁྲུལ་བའི་ཚད་མ་ཡིན། །རྒྱལ་ཐབས་པ་ནི་འདི་ལྟ་སྟེ། །དོན་གྱི་ཕྱོགས་མེད་མ་རྟོགས་པར། །ཚིག་ཏུ་ཀུན་ཡིན་ཅང་མིན་སྨྲ། །མུ་ཅོར་སྨྲ་ཞིང་དོན་མ་མཐོང་། །ཐུགས་ཀྱི་སྒོ་ལྕགས་ལས། །ལུས་ཀྱི་བཅའ་གཞི་གཉིས་པ་མུན་པའི་སྤྱོད་ཡུལ་བསྟན་པའི་ལེའུ་སྟེ་གཉིས་པའོ། །འདུ་ཤེས་ཆུང་བ་འདི་ཡིན་ཏེ། །མདོ་སྡེ་པ་དང་བྱེ་བྲག་པའོ། །ཡུལ་སེམས་ཐ་དད་མཐུན་པ་སྟེ། །ལ་དུའི་ཚུལ་དུ་མངོན་མི་རྒྱུ། །མདོ་སྡེ་པ་ཡི་འདོད་པའོ། །ཡུལ་རྣམས་མ་འདྲེས་རྫས་གྲུབ་སྟེ། །མུན་ནང་སྙིང་སྟོབས་བར་ནས་རྒྱུ། །རྟོགས་པ་ཕྲ་མོའི་སྤྱོད་ཡུལ་ཏེ། །འཐབ་པ་སྒྲུབ་པའི་ཚད་མ་སྒྲུབ། །སྤྱིར་ནི་འདུ་ཤེས་ཆུང་བ་དག །ཡུལ་གྱིས་བསྐྱེད་པའི་ཤེས་པ་ནི། །ཟབ་པས་འབྲེལ་བ་ཟབ་པ་སྟེ། །གང་ཟག་བདག་མེད་རྟོགས་པ་ཡིས། །ཉོན་མོངས་ཕྲ་རྒྱས་སྤངས་པ་ཡིན། །བདེན་བཞི་རིགས་པའི་སྒོར་ཞུགས་ནས། །ཚོགས་དྲུག་འགོག་པའི་སྙོམས་འཇུག་གིས། །ཕྲ་རྒྱས་ཉོན་མོངས་སྤངས་ནས་ནི། །ཟུང་བཞི་ཡ་བརྒྱད་འབྲས་བུ་ཐོབ། །རང་དོན་སྤྱོད་པའི་འབྲས་བུ་ལེན། །ཐུགས་ཀྱི་སྒོ་ལྕགས་ལས་བྱིས་པའི་ཤེས་པ་བསྟན་པའི་ལེའུ་སྟེ་གསུམ་པའོ། །ཕྱོགས་རིས་འབྱེད་པ་འདི་ལྟ་སྟེ། །གང་ཟག་བདག་མེད་རྟོགས་བྱས་ནས། །ཆོས་དང་ཤེས་པ་ཇི་བཞིན་པས། །ཆོས་ཀྱི་ཕྱོགས་ཅིག་བདག་མེད་འདོད། །བཅུ་གཉིས་གཏན་ཚིགས་དག་གི་ནི། །ཕྱི་ནང་ཉི་ཤུ་བཞི་རུ་འགོག །ལུགས་ནས་འབྱུང་ཞིང་ལུགས་སུ་བཟློག །ཆོས་ཉིད་ཟབ་མོའི་དོན་རྟོགས་ནས། །བསེ་རུ་ལྟ་བུར་སངས་རྒྱས་ནས། །རང་དོན་རྫུ་འཕྲུལ་འགྲོ་བྱེད་པའི། །རྡོ་རྗེ་གདན་ནས་གངས་རི་ལ། །རྟོག་ཅིང་གྲོལ་ཐོབ་གཞན་དོན་བྱེད། །ཐུགས་ཀྱི་སྒོ་ལྕགས་ལས། ཕྱོགས་རིས་འབྱེད་པའི་ཤེས་པ་བསྟན་པའི་ལེའུ་སྟེ་བཞི་པའོ། །མཐའ་དབུས་མེད་པའི་འདོད་པ་ནི། །མདོ་སྡེ་རྣལ་འབྱོར་སྤྱི་གཞུང་གསུམ། །མཐའ་དབུས་མེད་པའི་འདོད་པ་སྟེ། །མདོ་སྡེ་ཡུལ་རྣམས་སྒྱུ་མར་མཐོང་། །རྣལ་འབྱོར་སྤྱོད་པའི་རིགས་པ་ལ། །ཞི་གནས་སྐྱེ་བ་མེད་པར་མཐོང་། །སྤྱི་གཞུང་པ་ཡི་འདོད་པ་ནི། །ཆོས་དང་གང་ཟག་གཉིས་པོ་ལ། །བདག་མེད་པ་རུ་རྟོགས་ནས་ནི། །བདེན་པ་གཉིས་སུ་སྣང་ཞིང་སྟོང་། །རིགས་པས་གནོད་ལ་མ་གྲུབ་པས། །དེ་ནི་ལོག་པའི་ཀུན་རྫོབ་ཡིན། །སྣང་ལ་ཆོས་བཞི་གྲུབ་པ་ནི། །དེ་ནི་ཡང་དག་ཀུན་རྫོབ་བོ། །དོན་དམ་ལ་ཡང་གཉིས་སུ་བསྟན། །སྣང་ལ་རང་བཞིན་ཙམ་དུ་འདོད། །དེ་ནི་རྣམ་གྲངས་དོན་དམ་མོ། །མྱ་ངན་འདས་པའི་ཆོས་རྣམས་ལ། །རང་བཞིན་མེད་པར་གང་ཤེས་པ། །རྣམ་གྲངས་མ་ཡིན་དོན་དམ་མོ། །སྒྲུབ་པར་བྱེད་པའི་རིགས་པ་ནི། །མངོན་སུམ་རྗེས་སུ་དཔག་པ་དང་། །ལུང་གི་གཏན་ཚིགས་གསུམ་དུ་བསྟན། །མངོན་སུམ་རྟོག་མེད་མ་འཁྲུལ་པས། །ཆོས་ཉིད་ཟབ་མོ་གཏན་ལ་འབེབས། །ཆོས་ཉིད་ལ་ཡང་གཉིས་ཡོད་དེ། །ཐ་སྙད་མིང་གི་ཆོས་ཉིད་དང་། །མངོན་སུམ་རང་བཞིན་རྣམ་བཞི་ཡིས། །ཆོས་སྐུ་རང་བཞིན་གཏན་ལ་འབེབས། །རྗེས་སུ་དཔག་པ་གཉིས་ཡོད་དེ། །བདག་དོན་གཞན་དོན་གཉིས་སུ་བསྟན། །བདག་དོན་རྗེས་སུ་དཔག་པ་ནི། །རིགས་པ་ཉམ་མྱོང་ཚད་མ་ཡིན། །སངས་རྒྱས་དགོངས་པ་གཏན་ལ་འབེབས། །གཞན་དོན་རྗེས་སུ་དཔག་པ་ནི། །མཚོན་བྱེད་ཚིག་གི་ཚད་མ་སྟེ། །མུ་སྟེགས་བདག་ཏུ་ལྟ་བ་ལ། །གཅིག་དང་དུ་མའི་གཏན་ཚིགས་བསྟན། །མུ་སྟེགས་ཆད་པར་ལྟ་བ་ལ། །རྟེན་ཅིང་འབྲེལ་བའི་གཏན་ཚིགས་བསྟན། །ཉན་ཐོས་ཆོས་བདག་ཡོད་པ་ལ། །རྡོ་རྗེ་ཟེགས་མའི་གཏན་ཚིགས་བསྟན། །རང་རྒྱལ་ཕྱོགས་ཅིག་བདག་ཡོད་ལ། །མུ་བཞི་སྐྱེ་འགགས་གཏན་ཚིགས་བསྟན། །གཏན་ཚིགས་གཏན་ལ་ཕབ་ནས་ཀྱང་། །ཚོགས་གཉིས་ལམ་གྱི་བརྟེན་བཅས་ཏེ། །ཚོགས་བཅུ་དག་ལ་བརྟེན་བཅས་ནས། །ས་བཅུ་རིམ་གྱིས་མཐར་ཕྱིན་པའོ། །ཡེ་ཤེས་ཚོགས་ལ་གཉིས་ཡིན་ཏེ། །ཞི་གནས་ལྷག་མཐོང་འབྲེལ་བ་ཡིས། །ལས་མཐའ་བཅུ་གཅིག་རྫོགས་པའོ། །ངོ་བོ་སྐུ་གསུམ་ལྷུན་གྲུབ་པས། །ཆོས་སྐུ་སྐྱེ་མེད་བརྗོད་ལས་འདོད། །ལོངས་སྐུ་སེམས་དཔའི་རྟེན་དུ་སྣང་། །སྤྲུལ་སྐུ་བྱེ་བ་བསམ་མི་ཁྱབ། །ཐུགས་ཀྱི་སྒོ་ལྕགས་ལས། མཐའ་དབུས་མེད་པའི་ཤེས་པ་བསྟན་པའི་ལེའུ་སྟེ་ལྔ་པའོ། །སྤོང་ལེན་ཅན་ནི་འདི་ལྟ་སྟེ། །བདག་ཉིད་གང་ལ་མོས་པའི་ཚུལ། །གཟུགས་མཐོང་ལྷ་ཡི་སྣང་བ་སྟེ། །སྒོ་གསུམ་དག་པས་མཆོད་བྱས་ནས། །རྗེ་བོས་དངོས་གྲུབ་སྟེར་བ་མཐོང་། །སྒྲུབ་པར་བྱེད་པའི་རིག་པ་ནི། །རི་མོའི་གཟུགས་དང་བདག་ཉིད་ལ། །ཐབས་ལས་བྱུང་བའི་འབྲེལ་པ་ཡིས། །ཁྱད་པར་བཞི་ཡི་སྒོ་ནས་འཕགས། །རྟེན་དང་ཡུལ་དང་སྤྱོད་པ་དང་། །མི་གཏོང་དམ་ཚིག་བཞི་ཡི་འཕགས། །རྡོ་རྗེ་འཛིན་པའི་ས་ནོན་ཏེ། །ཞི་གནས་སྣང་བ་ཆོས་སྐུ་སྟེ། །རིགས་གསུམ་ལོངས་སྤྱོད་རྫོགས་པའོ། །འོད་ཀྱིས་སྤྲུལ་པས་གཞན་དོན་བྱེད། །ཀུན་རྫོབ་ལྷག་པའི་གཟུགས་ཡིན་ཏེ། །བླ་ཁབ་མེད་པའི་གནས་མཆོག་ན། །པདྨའི་གདན་ལས་འགྲོ་བ་འདྲེན། །ཐུགས་ཀྱི་སྒོ་ལྕགས་ལས། སྤོང་ལེན་ཅན་གྱི་འདོད་པ་བསྟན་པའི་ལེའུ་སྟེ་དྲུག་པའོ། །རྣལ་འབྱོར་བདེ་བའི་འདོད་པ་ནི། །བྱང་ཆུབ་ལྔ་ཡི་སྒོར་ཞུགས་ཏེ། །བདག་ཉིད་བྱིན་རླབས་ལྷ་རུ་ལྟ། །སྤྱོད་པ་དག་བྱེད་གཙོ་མི་འཛིན། །དམ་ཚིག་ཏིང་འཛིན་གཙོ་རུ་འཛིན། །སྒྲུབ་པར་བྱེད་པའི་ཚད་མ་ནི། །ཕྱག་རྒྱ་བཞི་ཡིས་གཏན་ལ་འབེབས། །གཟུང་འཛིན་བག་ཆགས་ལྔ་བྱང་ནས། །ཡེ་ཤེས་ལྔ་ཡི་རྩལ་དག་གིས། །སྟུག་པོ་བཀོད་པའི་ས་ནོན་ནས། །རིགས་ལྔ་འདུས་པའི་འབྲས་བུ་ཐོབ། །སྐྱེ་མེད་ཆོས་སྐུ་དག་པ་ནི། །སྐྱེ་མེད་སྒོ་ནས་འགྲོ་དོན་མཛད། །ཕྱག་རྒྱ་རིགས་ལྔ་ལོངས་སྤྱོད་རྫོགས། །བྱང་ཆུབ་སེམས་དཔའི་འགྲོ་དོན་རྫོགས། །སྤྲུལ་སྐུ་བྱེ་བ་ས་ཡ་ཡིས། །རིགས་དྲུག་ངོ་ལ་ཅིར་ཡང་སྟོན། །ཐུགས་ཀྱི་སྒོ་ལྕགས་ལས་རབ་འབྱོར་ཏིང་ངེ་འཛིན་གྱི་ཆོ་འཕྲུལ་བསྟན་པའི་ལེའུ་བདུན་པའོ། །རྣལ་འབྱོར་ཆེན་པོའི་དོན་བསྟན་པ། །ཐབས་དང་ཤེས་རབ་བཟུང་འབྲེལ་བས། །ཉོན་མོངས་ཡེ་ཤེས་རྩལ་དུ་སྣང་། །དམ་རྫས་ལྔ་ཡང་སྤྱོད་པའི་རྩལ། །བསྐྱེད་རྫོགས་གཉིས་ཀྱི་སྒོར་ཞུགས་ནས། །གཞི་ལམ་འབྲས་བུ་ཐག་བཅད་ནས། །ཏིང་འཛིན་ལྔ་ཡི་སྒོར་ཞུགས་ནས། །རིགས་འཛིན་ལྔ་ཡི་ལམ་རྒྱུད་དེ། །ཆོ་ག་ལྔ་ཡིས་དོན་མཚོན་ནས། །སྔགས་ཀྱི་ཡན་ལག་ལྔར་ལྡན་པས། །ཡོ་བྱད་ལྔ་ཡི་ཐབས་ཆེན་པོས། །རྩ་བ་ཡན་ལག་དམ་ཚིག་གིས། །ཏིང་འཛིན་ལྔ་གསུམ་བརྟེན་བྱས་ནས། །གཏན་ཚིགས་བཞི་ཡིས་གཏན་ལ་ཕབ། །ཐབས་དང་ཤེས་རབ་ས་ཐོབ་སྟེ། །སྐུ་གསུང་ལྷུན་གྲུབ་རྡོ་རྗེ་ཐོབ། །ཆགས་སྡང་ལྔ་ཡིས་འགྲོ་བ་འདྲེན། །ཐུགས་ཀྱི་སྒོ་ལྕགས་ལས། །རྣལ་འབྱོར་ཆེན་པོའི་གཞུང་བཀྲོལ་བའི་ལེའུ་སྟེ་བརྒྱད་པའོ། །སྐྱེ་མེད་རྣལ་འབྱོར་དོན་བཤད་པ། །ཡེ་ཤེས་དབྱིངས་དང་སྲས་ཀྱི་ཚུལ། །སྐྱེ་མེད་དབྱིངས་ཉིད་ཡེ་ཤེས་ཏེ། །ཡེ་ཤེས་རིག་པ་དབྱིངས་ཉིད་ཚུལ། །གཉིས་མེད་རོལ་པ་བདེ་བ་ཆེ། །རིམ་པར་འཇུག་པ་མ་ཡིན་ཏེ། །སྣང་སྲིད་ཕྱག་རྒྱ་ཐམས་ཅད་ལ། །ཆུ་ལ་ཉ་ལྡང་ཇི་བཞིིན་དུ། །ཐུགས་འཕྲད་སྣང་སྲིད་ཕྱག་རྒྱ་སྟེ། །རིག་པ་སྲས་སུ་རྟོགས་གྱུར་ན། །སྣང་སྲིད་ལྷ་རུ་མ་གསལ་ཀྱང་། །འབྲས་བུ་རང་ལ་རྫོགས་པ་ཡིན། །རྟོགས་པར་བྱེད་པའི་ཚད་མ་ཡང་། །རིག་པ་རྩལ་གྱི་ཚད་མ་ཡིན། །ཡེར་གྱིས་རྟོགས་ན་ཕེབས་པ་ཡིན། །མེད་པ་ཕྱལ་བ་རང་བཞིན་དང་། །གཅིག་པུ་ལྷུན་གྱིས་གྲུབ་པའོ། །སྤྱོད་པ་ཚོགས་ཀྱི་ཁྱད་པར་ཡང་། །སྣང་སྲིད་བཀྲ་གསལ་ཚོགས་ཀྱི་མཆོག །རིམ་པར་བཀོད་ཅིང་སྒྲུབ་མི་དགོས། །ཡེ་ཤེས་བླ་མའི་ས་ལ་གནས། སྐུ་གཅིག་ཀུན་ཏུ་ཁྱབ་པ་ཡིས། །ཆུ་ཟླའི་ཚུལ་དུ་འགྲོ་དོན་བྱེད། །ཐུགས་ཀྱི་སྒོ་ལྕགས་ལས་ཆོས་ཉིད་རྣལ་འབྱོར་གྱི་དོན་བཀྲོལ་བའི་ལེའུ་སྟེ་དགུ་པའོ། །ཤིན་ཏུ་རྣལ་འབྱོར་དོན་བཤད་པ། །ཇི་བཞིན་ནམ་མཁའ་རྡོ་རྗེ་དང་། །རྟོགས་བྱ་ཐེག་པའི་ཡང་རྩེའོ། །རྟོགས་བྱ་ཐེག་པའི་རང་བཞིན་ནི། །སྣང་སྲིད་རིག་པའི་ལྷུན་གྲུབ་ལ། །ཐེག་པའི་རྩོལ་བས་སྒྲུབ་མི་བྱེད། །ཅིར་སྣང་ཆོས་ལ་འགེགས་མི་བྱེད། །སྐྱེ་རྟོགས་འགག་མེད་པ་ཅིར་མི་དགོངས། །སྐྱེ་འགག་ཀུན་གྱི་ཞིང་དུ་གནས། །དགུ་ཡི་དང